Die Cannes-rolprentfees (Frans: Festival de Cannes, tot in 2002 bekend as die Festival international du film) is ’n jaarlikse rolprentfees wat in Cannes, Frankryk, gehou word en rolprente van alle genres, insluitende dokumentêre, van oor die wêreld vertoon. Dit is in 1946 gestig. Dit word beskou as een van die invloedrykste rolprentfeeste in die wêreld en is een van dié wat die meeste publisiteit kry. Die fees, waarvoor uitnodigings uitgestuur word, word gewoonlik in Mei by die Palais des Festivals et des Congrès gehou. Die 2015-fees is van 13 tot 24 Mei 2015 gehou. Dheepan, ’n fliek wat deur Jacques Audiard van Frankryk geregisseer is, het die Palme d'Or (die hoogste prys) gewen. Die fees is een van die beste plekke vir die vertoning van Europese rolprente. Nes op die Venesiese en die Berlynse Rolprentfees, bied Cannes lande die geleentheid om die beste voorbeelde van hul rolprente ten toon te stel. Die fees word ook deur baie sterre bygewoon en is ’n gewilde plek waar rolprentvervaardigers hul nuwe prente kan wys en hul werk aan wêreldwye verspreiders kan probeer verkoop.